b'\n_START_ARTICLE_\nGanimed\n_START_PARAGRAPH_\nGanim\xc3\xa9d je v gr\xc5\xa1ki mitologiji trojanski kraljevi\xc4\x8d; sin kralja Trosa in nimfe Kaliroe._NEWLINE_Homer v Iliadi pravi, da je bil Ganimed najlep\xc5\xa1i med smrtniki. Zevs se\xc2\xa0je zaljubil vanj, zato se je spremenil v\xc2\xa0orla\xc2\xa0in Ganimeda odnesel na\xc2\xa0Olimp, Ganimedovemu o\xc4\x8detu pa se je oddol\xc5\xbeil tako, da mu je poslal nesmrtne konje. Na Olimpu je Ganimed postal nesmrten in kot\xc2\xa0to\xc4\x8daj\xc2\xa0stregel\xc2\xa0bogovom, tako kot so v stari Gr\xc4\x8diji mladeni\xc4\x8di stregli vino odraslim mo\xc5\xa1kim._NEWLINE_Mit o Ganimedu, ki je vzpostavljal pederastijo kot dru\xc5\xbebeno institucijo, je bil znan po vsej stari Gr\xc4\x8diji in je bil pomembno vezivo starogr\xc5\xa1kega sveta. Pederasti\xc4\x8dna tematika mita se je razvila do za\xc4\x8detka klasi\xc4\x8dne dobe, v kateri je nastalo veliko vaznih poslikav z Zevsom in Ganimedom. Na nekaterih poslikavah Zevs ugrabi Ganimeda ali ga zasipa z darili, na drugih pa Ganimed to\xc4\x8di vino Zevsu. Tudi mit o Ganimedu vklju\xc4\x8duje mladeni\xc4\x8devega o\xc4\x8deta in tako izra\xc5\xbea socialno funkcijo pederastije, ki je bila ob vezeh, nastalih s poroko, vzpostaviti \xc5\xa1e dodatne vezi med svobodnimi \xc4\x8dlani dru\xc5\xbebe.\n_START_SECTION_\nV umetnosti\n_START_PARAGRAPH_\nGanimedovo ime se pojavi v Shakesperovi ljubezenski komediji Kakor vam drago, v kateri se glavna junakinja Rosalinda izdaja za mladeni\xc4\x8da. Kot Ganimed ljubljenemu Orlandu obljubi, da ga bo odre\xc5\xa1ila nesre\xc4\x8dne ljubezni tako, da se bo spremenila v Rosalindo._NEWLINE_Aristofan opisuje mit o Ganimedu v komediji Mir, kjer junak poleti na nebo na hrbtu govna\xc4\x8da._NEWLINE_Platon je izvor mita s pederasti\xc4\x8dno razli\xc4\x8dico postavil na Kreto, kjer se je pederasti\xc4\x8dna tradicija razvila najprej, in sicer v kontekstu iniciacijskega obreda mladeni\xc4\x8dev, pri katerem je aristokratski mo\xc5\xa1ki po dogovoru z mladeni\xc4\x8devim o\xc4\x8detom ugrabil odra\xc5\xa1\xc4\x8dajo\xc4\x8dega mladeni\xc4\x8da in z njim dva meseca pre\xc5\xbeivel v divjini. Platon mit uporabi v dialogu Fajdros ko \xc5\xbeeli pojasniti Sokratov odnos do u\xc4\x8dencev._NEWLINE_Do renesanse je bil Ganimed simbol homoseksualnosti._NEWLINE_Kot motiv so ga upodabljali slikarji Correggio, Cellini, Rubens in Rembrandt.\n_START_SECTION_\nPoimenovanje\n_START_PARAGRAPH_\nPo Ganimedu je bila v 17. stol. poimenovana najve\xc4\x8dja Jupitrova\xc2\xa0luna (Jupiter je bil rimski Zevs), ena izmed \xc5\xa1tirih, ki jih je odkril\xc2\xa0Galileo Galilei. Manj\xc5\xa1e Jupitrove lune so poimenovane po Zevsovih \xc5\xbeenskih ljubimkah.'